明堂赋
于沼 (Tang)
天子朝诸侯于明堂。惟古之制。始以讲信修睦。终以布宪施惠。含至德之休光。旌中国之巨丽。下之象地也。以列五位之神。上之法天也。以配五方之帝。禀太一之威灵。顺阴阳之开闭。左个右个。分以寒暑之宜。以筵以几。度以堂室之际。观乎万国来朝。威仪济济。圣人负斧扆而南向以布政。百僚端冕弁而北面以陈礼。是知人以君为心。君以人为体。宴会之节。以明于尊卑。庆赐之仪。以旌于孝弟。原夫宅中而起。继天而作。遥视嵩少。俯枕伊洛。巍巍煌煌。厥高不可乎弥度。拿龙杉以蚴蟉。亘虹梁而各落。綷以绮藻。施以丹雘。四闼以四气而开。八窗以八风斯廓。祥风布影。对宝槛以交辉。皎日悬光。曜金床而璀错。于是陈三献之礼。臻九成之乐。申仪于辟雍。崇业于太学。甄古今之至理。议沿袭之舛駮。既而顺斗极。运天关。皇恩普矣。贵贱以颁。东门之外。以朝乎九国。南门之下。将享于八蛮。正德是宏。惠风斯布。禁淫慝。节制度。重三台之任。乃申命于中阶。宠五霸之功。遂授钺于东户。夫明堂者。明帝之德。体天为状。必资阐化以准程。岂独宏规而取壮。出庶物而咸仰。包宇宙而为量。惟先圣之是则。信百代之可尚。